2. ลักษณะการประกอบธุรกิจ

2.1 ความเป็นมาและพัฒนาการที่สำคัญ

หลังจากที่บริษัทฯ ได้ทำการจดทะเบียนในตลาดหลักทรัพย์แห่งประเทศไทยในเดือน พฤษภาคม 2546
บริษัท อาร์เอส จำกัด (มหาชน) มีการขยายงานในธุรกิจบันเทิงอย่างต่อเนื่อง โดยมีการลงทุนใน
บริษัท บลูแฟรี่ จำกัด ซึ่งดำเนินธุรกิจด้านการผลิตงานคอมพิวเตอร์ กราฟฟิค ในปี 2547
ลงทุนในบริษัทผลิตรายการโทรทัศน์ คือ บริษัท มรดก เอ็นเตอร์เทนเม้นท์ จำกัด ในปี 2548
ขยายงานในธุรกิจสื่อสิ่งพิมพ์ ด้วยการผลิตและจำหน่ายหนังสือพิมพ์บันเทิงรายวัน ชื่อ ดาราเดลี่
ในเดือน กันยายน 2548 โดยดำเนินงานภายใต้ บริษัท นิวส์ เจนเนอเรชั่น จำกัด
นอกจากนี้บริษัทฯยังได้เปลี่ยนชื่อบริษัทฯจาก บริษัท อาร์.เอส. โปรโมชั่น จำกัด (มหาชน) เป็น
บริษัท อาร์เอส จำกัด (มหาชน)

ในปี 2549 บริษัท อาร์เอส จำกัด (มหาชน) ทำการขยายธุรกิจอย่างต่อเนื่อง
โดยได้เข้าร่วมทุนกับบริษัท อาร์เอสไอ-ดรีม เอ็นเตอร์เทนเม้นท์ จำกัด
เพื่อรองรับกับการเติบโตของสื่อกิจกรรม Below the line ประเภทการแสดง และอีเว้นท์
นอกจากนี้ยังขยายธุรกิจไปยังธุรกิจประเภทกีฬา โดยเข้าร่วมทุนกับบริษัท อาร์เอส
อินเตอร์เนชั่นแนล บรอดคาสติ้ง แอนด์ สปอร์ต แมเนจเม้นท์ จำกัด (RS International
Broadcasting & Sports Management Co.,Ltd) หรือ RSbs
เพื่อดำเนินงานบริหารจัดการธุรกิจทางด้านกีฬาทุกประเภทแบบครบวงจร
นอกจากนี้ยังได้นำโลโก้ใหม่ภายใต้กรอบแนวคิด Inspired
ที่มีความสอดคล้องกับการปรับโมเดลธุรกิจของบริษัทมาใช้ตั้งแต่วันที่ 1 มกราคม 2550

ในปี 2550 บริษัท อาร์เอส จำกัด (มหาชน) ได้รุกเข้าสู่ธุรกิจสื่อในโมเดิร์นเทรดทุกรูปแบบ (In
– Store Media) ด้วยเล็งเห็นถึงศักยภาพของสื่อประเภทนี้ ที่สามารถเข้าถึงลูกค้า ณ
จุดขายได้อย่างมีประสิทธิภาพ เพื่อต่อยอดธุรกิจสื่อที่มีอยู่ในมือให้ครบวงจร
โดยได้เข้าร่วมทุนกับบริษัท อาร์เอส อินสโตร์ มีเดีย จำกัด ดำเนินธุรกิจสื่อในโมเดิร์นเทรดกว่า
540 สาขาทั่วประเทศ นอกจากนี้ยังเข้าร่วมทุนกับบริษัท อาร์เอส เฟรชแอร์ จำกัด
เพื่อรองรับธุรกิจด้านคอนเสิร์ตและอีเว้นท์ที่มีการขยายตัวอย่างต่อเนื่อง
ทั้งนี้เพื่อสอดรับกับความเป็นเครือข่ายความบันเทิงครบวงจร (THE ENTERTAINMENT NETWORK)
อย่างลงตัว

ปี 2551 ขยายธุรกิจสื่อโดยเข้าลงทุนใน บริษัท ย๊าค จำกัด
เพื่อเจาะกลุ่มรายการทีวีประเภทรายการวัยรุ่นให้ชัดเจนมากยิ่งขึ้น นอกจากนี้
ยังได้มีการลงทุนเพิ่มเติมสำหรับสื่อทีวีในห้างโมเดิร์นเทรดเพิ่มขึ้นอีกด้วย

ภาพรวมการประกอบธุรกิจของบริษัทฯ

ธุรกิจในปัจจุบันของกลุ่มอาร์เอสประกอบด้วย 2 ธุรกิจหลัก
คือการเป็นผู้ให้บริการทางด้านคอนเทนต์บันเทิงและกีฬา (Entertainment and Sport
Content Provider) และการเป็นผู้ให้บริการสื่อครบวงจร (Media Service)
โดยรายได้ในส่วนแรกมาจากธุรกิจเพลง ธุรกิจดิจิตอล ธุรกิจโชว์บิซ ธุรกิจภาพยนตร์ และธุรกิจกีฬา
และรายได้ในส่วนที่สองมาจากสื่อวิทยุ สื่อโทรทัศน์ สื่อสิ่งพิมพ์ และสื่อในโมเดิร์นเทรด

1.  ธุรกิจเพลง

การประกอบธุรกิจเพลงของกลุ่มอาร์เอส สามารถสรุปลักษณะเด่นและความน่าสนใจของธุรกิจได้ดังนี้

1) การสร้างศิลปินนักร้องจนมีชื่อเสียงมีผลงานเพลงเป็นที่นิยมของผู้บริโภค
เป็นทรัพย์สินที่มีค่าของบริษัทฯ ที่สามารถเพิ่มรายได้ให้แก่บริษัทฯ
ได้ในหลายช่องทางนอกเหนือจากงานเพลง เช่น งาน Licensing ประเภทต่างๆ ได้แก่
Presenter License, Promotion License งานละคร งานภาพยนตร์ งานโชว์ประเภทต่างๆ
เป็นต้น ซึ่งล้วนก่อให้เกิดรายได้ต่อศิลปิน และบริษัทต้นสังกัดอย่างต่อเนื่อง

2) ผลงานเพลงเป็นกรรมสิทธิ์และเป็นทรัพย์สินที่มีค่าของบริษัทฯ
สามารถนำมาผลิตเป็นสินค้าเพื่อจำหน่ายได้หลากหลายรูปแบบและต่อเนื่อง
ขึ้นอยู่กับความนิยมและการส่งเสริมการขายได้แก่ เทปเพลง ซีดีเพลง วีซีดีคาราโอเกะ
เสียงเรียกเข้าบนโทรศัพท์มือถือ
นอกจากนี้ยังสามารถบริหารการจัดเก็บลิขสิทธิ์จากผลงานเพลงเหล่านี้ได้อีกด้วย
และด้วยความก้าวหน้าของเทคโนโลยีในอนาคตอาจก่อให้เกิดรูปแบบสินค้าใหม่
ทำให้ช่องทางในการหารายได้จากลิขสิทธิ์งานเพลงที่มีอยู่เพิ่มมากขึ้น

3) การประกอบธุรกิจเพลงเป็นฐานธุรกิจที่สร้างโอกาสในการขยายสู่ธุรกิจบันเทิงประเภทอื่น เช่น
ธุรกิจโทรทัศน์ ธุรกิจภาพยนตร์ด้วยการใช้ทรัพยากรศิลปิน ผลงานเพลง
และอุปกรณ์เครื่องมือที่มีอยู่ในบริษัทฯ ให้เกิดประโยชน์ทางธุรกิจสูงสุด

ในส่วนของขั้นตอนการผลิตงานเพลง
จะอยู่ภายใต้การดำเนินงานโดยทีมงานต่างๆซึ่งมีความหลากหลายในแง่ของแนวทางเพลงและการโปรโมท
ซึ่งเป็นหน่วยงานภายในของบริษัทฯ โดยทีมงานเหล่านี้จะทำงานผ่าน brand ต่างๆทั้ง 8 brand
ได้แก่ RS Music, Kamikaze’, 9Richter, Pirate, Mellow Tone, Plenty Music
และ Reggae Village สำหรับการผลิตงานเพลงลูกทุ่งและเพลงเพื่อชีวิต
จะอยู่ภายใต้แบรนด์อาร์สยาม (R Siam)

2.  ธุรกิจดิจิตอล

อาร์เอสมีการนำคอนเทนต์และสินทรัพย์ที่บริษัทมีอยู่มาใช้ให้เกิดประโยชน์สูงสุด
โดยเปิดให้บริการหลากหลายรูปแบบผ่านช่องทางการให้บริการใหม่ๆ ทั้งทางโทรศัพท์มือถือ
และอินเทอร์เน็ต ซึ่งการประกอบธุรกิจดิจิตอลแบ่งเป็น 2 ส่วน ดังนี้

1.  Mobile Business ให้บริการดาวน์โหลดเสียงรอสาย(Ring Back Tone)
    การให้บริการดาวน์โหลดเสียงเรียกเข้าโทรศัพท์ (Ringtone)
    การให้บริการดาวน์โหลดภาพดาราศิลปินเป็นภาพหน้าจอ (Wallpaper)
    การให้บริการดาวน์โหลดเพลงดิจิตอลแบบเต็มเพลง (Full Song Download) เป็นต้น

2.  Online Business ประกอบ 2 เว็บไซต์ ที่ตอบโจทย์ไลฟ์สไตล์กลุ่มวัยรุ่น ได้แก่
    www.zheza.com และ www.pleng.com

3.  ธุรกิจโชว์บิซ

ในการประกอบธุรกิจโชว์บิซ ประกอบด้วยรายได้จาก 4 ธุรกิจหลัก ได้แก่

1.  การจัดคอนเสิร์ตทั้งในและต่างประเทศ มีรูปแบบการจัดงานแบ่งเป็น 2 ลักษณะ คือ
    คอนเสิร์ตที่อยู่ในแผนการโปรโมทศิลปิน และคอนเสิร์ตที่มีการคิด Concept ขึ้นมาใหม่
    หรือมีการวางรูปแบบให้ตรงกับตามความต้องการของลูกค้า
    เพื่อเป็นช่องทางในการสร้างรายได้เพิ่มเติมให้กับธุรกิจ

2.  การจัดอีเว้นท์และโชว์ อาร์เอสรุกธุรกิจเพื่อรองรับการเติบโต
    และเพื่อให้สอดคล้องกับแผนการตลาดของสินค้าและบริการ
    รวมถึงเอเจนซี่ที่หันมาลงทุนในการทำกิจกรรม Below the line มากขึ้น
    โดยนำเอารูปแบบการจัดงาน ความคิดสร้างสรรค์ และแผนการตลาดแบบครบวงจร แบบสากล
    เพื่อตอบสนองถึงความต้องการของสินค้า และบริการ เอเจนซี่โฆษณา
    รวมถึงผู้บริโภคที่ต้องการประสบการณ์ใหม่ๆจากต่างประเทศ

3.  งานโครงการราชการ เป็นอีกช่องทางหนึ่งที่มีบทบาทในการสร้างรายได้ให้กับกลุ่มอาร์เอส
    ด้วยความเหนือกว่าคู่แข่งในด้านของผลงานและประสบการณ์ที่มีมายาวนาน
    อีกทั้งยังมีสื่อครบวงจร และมีศิลปินนักร้องที่ได้รับความนิยมสูงสุด
    ทำให้ได้รับความไว้วางใจจากภาครัฐให้เข้ามาบริหารงานกิจกรรมโครงการต่างๆเพิ่มมากขึ้นในทุกๆปี

4.  การบริหารศิลปิน คือ การบริหารจัดการเพื่อให้เกิดมูลค่าเพิ่มแก่ตัวศิลปิน ซึ่งได้แก่
    การไปโชว์ตัว งานรับจ้างรูปแบบต่างๆ
    หรือการนำลิขสิทธิ์ภาพศิลปินไปเป็นลวดลายบนข้าวของเครื่องใช้ (Merchandise License)
    เป็นต้น

4.  ธุรกิจภาพยนตร์

การดำเนินธุรกิจภาพยนตร์เป็นอีกแขนงหนึ่งของธุรกิจบันเทิงที่กลุ่มอาร์เอสมีศักยภาพพร้อมในทุกด้าน
ทั้งด้านเงินทุน ด้านบุคลากร นักแสดง ผู้กำกับ ทีมงานผลิต
และความพร้อมด้านสื่อเพื่อสนับสนุนการโฆษณาประชาสัมพันธ์ผลงาน
เนื่องด้วยความพร้อมในทุกด้านนี้ทำให้การดำเนินธุรกิจภาพยนตร์ดำเนินไปอย่างคล่องตัวและครบวงจร
ทั้งส่วนงานผลิตและงานจัดจำหน่าย และด้วยนโยบายในการผลิตภาพยนตร์ออกสู่ตลาดอย่างต่อเนื่อง
ทำให้ลูกค้าของบริษัทฯ
ทั้งโรงภาพยนตร์และสายหนังมีความมั่นใจในความต่อเนื่องของการผลิตงานออกสู่ตลาด
เป็นผลให้การบริหารงานการจัดจำหน่ายภาพยนตร์ของบริษัทฯ มีศักยภาพมากยิ่งขึ้น

โดยในปี 2551 มีการผลิตผลงานออกสู่ตลาดจำนวน 4 เรื่อง ได้แก่ รักสยามเท่าฟ้า ดรีมทีม
เทวดาตกมันส์ และซูเปอร์แหบ แสบสะบัด

5.  ธุรกิจกีฬา

การดำเนินธุรกิจกีฬา บริษัทฯดำเนินธุรกิจกีฬา
เนื่องจากเห็นว่ากีฬาเป็นคอนเทนต์ที่มีศักยภาพในการเติบโตสูง
และเมื่อนำมาต่อยอดกับคอนเทนต์บันเทิง ซึ่งบริษัทฯมีความถนัดอยู่แล้วนั้น
ทำให้ธุรกิจของบริษัทฯครบวงจรมากขึ้น

ในปีที่ผ่านประสบความสำเร็จจากการเปิดให้บริการ สนามฟุตบอล S-One ณ ถนนบางนา-ตราด
กม.4 ซึ่งเป็น Sport Entertainment Arena แห่งแรกของเมืองไทย
โดยมีแผนจะขยายการลงทุนเพิ่มอีก 2 สนาม ในปี 2552
นอกจากนี้บริษัทฯยังได้ดำเนินการถ่ายทอดสดการแข่งขันฟุตบอลยูโร
และการแข่งขันฟุตซอลชิงแชมป์โลกอีกด้วย นอกจากนี้บริษัทฯยังมีโครงการสำคัญ คือ
การเป็นผู้ได้รับลิขสิทธิ์บริหารจัดการ การถ่ายทอดสดการแข่งขันฟุตบอลยูโรในปี 2551
และฟุตบอลโลก 2 สมัยซ้อนในปี 2553 และ 2557

6.  ธุรกิจสื่อ

การดำเนินธุรกิจสื่อเป็นความเกี่ยวเนื่องจากธุรกิจเพลง
และเป็นการใช้ประโยชน์จากจุดแข็งของทรัพยากรด้านต่างๆ ของกลุ่มอาร์เอส ได้แก่
การมีศิลปินนักร้อง นักแสดงในสังกัด
การมีบุคลากรทีมงานผลิตที่มีความชำนาญในด้านการผลิตและสร้างสรรค์ผลงานคุณภาพ
และความพร้อมของเงินทุน โดยเริ่มจากสื่อที่มีบทบาทมากที่สุด คือ สื่อโทรทัศน์ ขยายสู่ธุรกิจสื่อวิทยุ
สื่อสิ่งพิมพ์ และสื่อในห้างโมเดิร์นเทรด ตามลำดับ

การผลิตผลงานออกอากาศทางสถานีโทรทัศน์ช่องต่างๆ ประกอบด้วยรายการที่กลุ่มบริษัทฯ
ขายเวลาโฆษณาในรายการเอง และละครโทรทัศน์ที่รับจ้างผลิตให้แก่สถานี
ซึ่งในการประกอบธุรกิจสื่อโทรทัศน์และขายเวลาโฆษณาในรายการนั้น
มีทั้งแบบที่กลุ่มอาร์เอสเป็นผู้เช่าเวลาจากเจ้าของสถานีและจัดหารายการเพื่อออกอากาศ
และแบบแบ่งเวลาขายโฆษณากับทางสถานี โดยไม่ต้องเสียค่าเช่า ซึ่งประกอบด้วย
รายการประเภทสาระบันเทิง 4 รายการ รายการเพลงสตริง 4 รายการ และรายการเพลงลูกทุ่ง
5 รายการ รวมทั้งสิ้น 13 รายการ (ข้อมูล ณ วันที่ 31 ธันวาคม 2551)

สำหรับธุรกิจสื่อวิทยุนั้น ดำเนินการภายใต้บริษัท สกายไฮ เน็ตเวิร์ค จำกัด
ซึ่งบริหารเวลาให้กับสถานีวิทยุจำนวน 2 สถานี (ข้อมูล ณ วันที่ 31 ธันวาคม 2551) ได้แก่

1.  คลื่น F.M. 93.0 MHz ซึ่งเน้นกลุ่มผู้ฟังวัยทำงานตอนต้นขึ้นไป

2.  คลื่น F.M. 94.5 MHz. ซึ่งเน้นกลุ่มผู้ฟังวัยรุ่น

ธุรกิจสื่อสิ่งพิมพ์ของกลุ่มอาร์เอส ประกอบด้วยหนังสือพิมพ์รายสามวัน “dara daily” และ
นิตยสารบันเทิงรายสัปดาห์ “dara daily tabloid”

ธุรกิจสื่อในห้างโมเดิร์นเทรด ซึ่งเป็นสื่อวิทยุกระจายเสียงในโมเดิร์นเทรด
ครอบคลุมโมเดิร์นเทรดกว่า 769 สาขาทั่วประเทศ
โดยในปี2551สามารถพิสูจน์ได้แล้วว่าเป็นสื่อที่มีประสิทธิภาพ ทำให้เกิดการตัดสินใจซื้อ ณ จุดขาย

2.3 โครงสร้างรายได้

(ล้านบาท)

  ----------------------- --------- -------- --------- -------- --------- --------
  ประเภทรายได้             2549      สัดส่วน    2550      สัดส่วน    2551      สัดส่วน

                                    (%)                (%)                (%)

  กลุ่มธุรกิจเพลง             902.6     29%      699.2     28%      460.6     19%

  กลุ่มธุรกิจดิจิตอล            234.2     7%       209.1     8%       297.2     13%

  กลุ่มธุรกิจโชว์บิซ            561.4     18%      540.0     21%      591.6     25%

  กลุ่มธุรกิจภาพยนตร์          231.5     7%       296.3     12%      118.1     5%

  กลุ่มธุรกิจกีฬา                                                    214.9     9%

  กลุ่มธุรกิจสื่อ               1,126.3   36%      685.2     27%      644.6     27%

  กลุ่มธุรกิจบริการและสนับสนุน   22.1      1%       26.8      1%       16.8      1%

  รายได้อื่น                 62.2      2%       59.2      2%       27.3      1%

  รวมรายได้                3,140.3   100%     2,515.8   100%     2,371.4   100%
  ----------------------- --------- -------- --------- -------- --------- --------

  ที่มา : ฝ่ายจัดการของบริษัทฯ ได้นำงบการเงินสำหรับปี 2549 และ 2550
  มาจัดประเภทรายการใหม่ตามโครงสร้างรายได้ของกลุ่มธุรกิจ

โครงสร้างการถือหุ้นของกลุ่มอาร์เอส

ปัจจุบันกลุ่มอาร์เอสมีบริษัทในกลุ่มที่ยังทำธุรกรรมปกติรวมทั้งหมด 12 บริษัท มีบริษัท อาร์เอส จำกัด
(มหาชน) เป็นบริษัทใหญ่ของกลุ่ม มีรายละเอียดโครงสร้างการถือหุ้น ณ วันที่ 31 ธันวาคม 2551
ดังนี้

[]